ກອງ​ປະຊຸມ​ ASEP ຄັ້ງທີ 7 ຕົກລົງ ຈະເສີມ​ຂະຫຍາ​ຍ ຄວາມ​ຮ່ວມ​ມືໃນ 3 ດ້ານ
3 ດ້ານ​ດັ່ງກ່າວກໍ​ຄື​ ​ຮັບປະກັນ​ຄວາມ​ໝັ້ນຄົງ ​ດ້ານ​ສະ​ບຽງ​ອາຫານ ​ເພີ່ມ​ທະວີ​ການ​ຮ່ວມ​ມື ​ໃນ​ການ​ຄຸ້ມ​ຄອງ​ໜີ້​ສາທາລະນະ ​ແລະ​​ໃນ​ການ​ຄຸ້ມ​ຄອງ​ໄພພິບັດ.
ກອງປະຊຸມການເປັນຄູ່ຮ່ວມລັດຖະສະພາເອເຊຍ-ຢູໂຣບ ຕົກລົງເສີມຂະຫຍາຍຄວາມຮ່ວມມືເພື່ອການພັດທະນາຢ່າງ ຍືນຍົງໃນ 3 ດ້ານທີ່ສໍາຄັນ ພ້ອມທັງຍັງໄດ້ຮັບສະມາຊິກໃໝ່ ເພີ່ມຂຶ້ນອີກ 4 ປະເທດອີກດ້ວຍ ກອງປະຊຸມການເປັນຄູ່ຮ່ວມລັດຖະສະພາເອເຊຍ-ຢູໂຣບ (ASEP) ຄັ້ງທີ 7 ຢູ່ນະຄອນວຽງຈັນ ທີ່ໄດ້ໄຂຂຶ້ນຢ່າງເປັນ ທາງການໃນຕອນເຊົ້າຂອງວັນທີ່ 3 ຕຸລາ ແລະໄດ້ສິ້ນສຸດລົງ ໃນຕອນບ່າຍຂອງວັນທີ 4 ຕຸລາ ພາຍໃຕ້ການເປັນປະທານ ຂອງທ່ານນາງ ປານີ ຢາທໍ່ຕູ້ ປະທານສະພາແຫ່ງຊາດລາວນັ້ນ ໄດ້ມີມະຕິຕົກລົງທີ່ຈະເສີມຂະຫຍາຍຄວາມຮ່ວມມືລະຫວ່າງ ກັນເຂົ້າໃນ 3 ດ້ານທີ່ສໍາຄັນ ກໍຄືການຮັບປະກັນຄວາມໝັ້ນຄົງດ້ານສະບຽງອາຫານ ໃນເງື່ອນໄຂການປ່ຽນແປງດິນຟ້າອາກາດອັນສັບສົນ ການເພີ່ມທະວີການຮ່ວມມືໃນການຄຸ້ມຄອງໜີ້ສາທາລະນະ ແລະການເພີ່ມທະວີການຮ່ວມມືຂອງສັງຄົມໃນການຄຸ້ມຄອງໄພພິບັດ ການເສີມຂະຫຍາຍຄວາມຮ່ວມມືລະຫວ່າງລັດຖະສະພາ ເອເຊຍ-ຢູໂຣບ ໃນທັງ 3 ດ້ານດັ່ງກ່າວນີ້ ຖືເປັນພາກສ່ວນທີ່ ສໍາຄັນໃນເປົ້າໝາຍຂອງການພັດທະນາຢ່າງຍືນຍົງຮ່ວມກັນ ລະຫວ່າງລັດຖະສະພາຂອງ 2 ພູມິພາກທີ່ມີປະຊາກອນ ລວມກັນຫຼາຍກວ່າ 4,700 ລ້ານຄົນ ຫຼືທຽບໄດ້ ກັບ 65% ຂອງພົນລະເມືອງໂລກທັງໝົດ ເພາະສະນັ້ນ ການເສີມຂະ ຫຍາຍການຮ່ວມມືລະຫວ່າງລັດຖະສະພາເອເຊຍ-ຢູໂຣບ ດັ່ງກ່າວ ຈຶ່ງ ມີຄວາມສໍາຄັນຢ່າງຍິ່ງຕໍ່ການພັດທະນາໃນທຸກໆ ດ້ານ ດັ່ງທີ່ທ່ານວິເສດ ສະແຫວງສຶກສາ ຮອງຫົວໜ້າຫ້ອງ ການວ່າການສະພາແຫ່ງຊາດລາວ ໄດ້ໃຫ້ການຢືນຢັນວ່າ: ກອງປະຊຸມຄັ້ງນີ້ ເຖິງແມ່ນວ່າຈະມີຜູ້ນໍາລັດຖະສະພາເຖິງ 10 ປະເທດທີ່ບໍ່ສາມາດເດີນທາງມາຮ່ວມໃນກອງປະຊຸມໄດ້ ເນື່ອງຈາກຕິດພາລະ ກິດທີ່ສໍາຄັນອື່ນໆກໍຕາມ ຫາກແຕ່ກໍຍັງມີຄະນະຜູ້ແທນລັດຖະສະພາຈາກ 27 ປະເທດຈໍານວນ 30 ຄະນະ ຊຶ່ງລວມເຖິງຄະນະຜູ້ແທນຂອງກອງທຶນການເງິນສາກົນ IMF ແລະອົງການຍຸດທະສາດການຫລຸດຜ່ອນໄພພິບັດ (UNISDR) ແຫ່ງສະຫະປະຊາຊາດດ້ວຍທີ່ໄດ້ເຂົ້າຮ່ວມໃນກອງປະຊຸມຄັ້ງລ່າສຸດນີ້ຢູ່ນະຄອນວຽງຈັນ ນອກຈາກນັ້ນ ກອງປະຊຸມ ASEP ຄັ້ງທີ່ 7 ນີ້ກໍຍັງໄດ້ໃຫ້ການ ສໍາຄັນຢ່າງຍິ່ງກັບການເສີມສ້າງຄວາມເຂົ້າໃຈ ແລະຄວາມເປັນ ປຶກແຜ່ນໃນບັນຫາຕ່າງໆ ລະຫວ່າງອົງການນິຕິບັນຍັດຂອງປະ ຊາຊົນທັງສອງທະວີບ ໃຫ້ຫຼາຍຂຶ້ນກັບທັງຍັງໄດ້ຕົກລົງຮັບເອົາ ສະມາຊິກເພີ່ມຂຶ້ນອີກ 4 ປະເທດ ອີກດ້ວຍ ຄືລັດຖະສະພາຈາກ ຣັດເຊຍ ນີວຊີແລນດ໌ ອອສເຕຣເລຍ ແລະ ມຽນມາ ນັ້ນເອງ ນອກຈາກການເປັນເຈົ້າພາບຈັດກອງປະຊຸມ ASEP ຄັ້ງທີ 7 ແລ້ວ ທາງການລາວກໍຍັງຈະເປັນເຈົ້າພາບຈັດກອງປະຊຸມສຸດ ຍອດຜູ້ນໍາເອເຊຍ-ຢູໂຣບ (ASEM) ຄັ້ງທີ່ 9 ໃນວັນທີ່ 5-6 ເດືອນພະຈິກປີນີ້ອີກດ້ວຍ ແຕ່ວ່າຈົນເຖິງຂະນະນີ້ກໍຍັງບໍ່ມີຄວາມຊັດເຈນວ່າ ຜູ້ນໍາຈາກທັງ ເອເຊຍແລະຢູໂຣບ ຈະເຂົ້າຮ່ວມໃນກອງປະຊຸມຢ່າງຄົບຖ້ວນຫຼືບໍ່? ອິງຕາມລາຍງານຫລ້າສຸດຂອງກະຊວງຕ່າງປະເທດຂອງລາວ ກໍໄດ້ໃຫ້ການຢືນຢັນວ່າຈະມີຜູ້ແທນຈາກ 33 ປະເທດເຂົ້າຮ່ວມກອງປະຊຸມ ASEM ຄັ້ງທີ 9 ຊຶ່ງໃນນີ້ກໍມີປະມຸກລັດ 10 ທ່ານ ຜູ້ນໍາລັດຖະບານ 21 ທ່ານ ແລະລັດຖະມົນຕີອີກ 4 ທ່ານ ທັງນີ້ໂດຍ ASEM ມີສະມາຊິກທັງ ໝົດ 49 ປະເທດ ຊຶ່ງກໍໝາຍຄວາມວ່າມີຢູ່ເຖິງ 14 ປະເທດທີ່ຈະບໍ່ເຂົ້າຮ່ວມກອງປະຊຸມຄັ້ງນີ້ ໂດຍເຊື່ອວ່າເປັນຍ້ອນບັນຫາວິກິດການໜີ້ສິນໃນສະຫະພາບຢູໂຣບນັ້ນເອງ